b'\n_START_ARTICLE_\nEdward Ian Claud Jacob\n_START_SECTION_\n\xc5\xbdivljenjepis\n_START_PARAGRAPH_\nLeta 1899 je bil rojen v Quetti (dana\xc5\xa1nji Pakistan) dru\xc5\xbeini feldmar\xc5\xa1ala Clauda Jacoba. Leta 1918 je postal \xc4\x8dastnik v Kraljevih in\xc5\xbeenircih. Izobrazbo je prejel na \xc5\xa0tabnem kolid\xc5\xbeu v Camberleyju, Kraljevi voja\xc5\xa1ki akademiji Woolwich in Kings College, Cambridge._NEWLINE_Med drugo svetovno vojno je bil voja\xc5\xa1ki pomo\xc4\x8dnik tajnika vojnega kabineta Winstona Churchilla, kljub temu da je leta 1940 zaprosil za frontno slu\xc5\xbebo. Na tem polo\xc5\xbeaju je zaradi svojih zaslug napredoval iz \xc4\x8dina polkovnika v generalporo\xc4\x8dnika, kljub temu da ni nikoli poveljeval enotam, ampak je opravljal le administrativno, pisarni\xc5\xa1ko delo. Leta 1946 se je upokojil iz voja\xc5\xa1ke slu\xc5\xbebe._NEWLINE_Zaradi svojih medvojnih izku\xc5\xa1enj iz komunikacij in odnosov z javnostjo ter politi\xc4\x8dnih povezav je nadaljeval kariero v sklopu BBCja. Sprva je bil imenovan za direktorja \xc4\x8dezmorskih slu\xc5\xbeb, kar je ostal vse do leta 1951. Na tem polo\xc5\xbeaju je tudi sodeloval pri ustanovitvi European Broadcasting Union, pri \xc4\x8demer je bil tudi prvi predsednik EBU._NEWLINE_Potem ko je bil Churchill leta 1951 ponovno izvoljen za predsednika vlade, je takoj zaprosil da se mu Jacob ponovno pridru\xc5\xbeil, tokrat kot vodja \xc5\xa1taba (Chief Staff Officer) dr\xc5\xbeavnega sekretarja za obrambo; ta polo\xc5\xbeaj je Churchill sprva zadr\xc5\xbeal zase, nato pa ga je zamenjal feldmar\xc5\xa1al Harold Alexander._NEWLINE_Kmalu zatem pa je Jacob zapustil polo\xc5\xbeaj vodje \xc5\xa1taba in se vrnil v BBC kot generalni direktor celotne korporacije (od 1. decembra 1952 do 31. decembra 1959).'